
A.  PREZENTARE                                           

Nu întâmplător cuvântul „păstor” este explicat în DEX astfel: „cioban, figurat preot, conducător, îndrumător spiritual”, şi, ca orice noţiune fundamentală, prea importantă pentru a fi ignorată, a suportat de-a lungul ultimelor decenii o trecere nemeritată în zona peiorativului, sau, mai rău,  a nesemnificativului. Se şi spune că orice mare adevăr trece prin trei etape: este ridiculizat, puternic combătut, iar în final, acceptat. Mizând pe ideea că ne putem plasa în cea de-a patra etapă, aceea a necesităţii reevaluării unor mari realităţi, am iniţiat incursiunea într-o lume cu care mă identificam în mare măsură, dar pe care din prea multă familiaritate o priveam cu ochi subiectiv şi nu-i apreciam just valoarea. 

Acest lucru se întâmplă din cauza impresiei că ni se cuvin toate lucrurile care ne înconjoară, că este normal să avem alături oameni-poveşti, oameni–părinţi, oameni–prieteni, şi considerăm un dat firesc ceea ce de fapt este un nepreţuit dar. Nu m-a surprins nici când în cunoscutul roman al lui Paulo Coelho, Alchimistul, personajul care părăseşte casa din Spania, aventurându-se în Africa de Nord în căutarea unei comori îngropate în Piramide, este tot un păstor (andaluz) pe nume Santiago. „Nimeni nu ştie care este comoara sau dacă Santiago poate depăşi obstacolele întâlnite în drumul prin deşert. Dar ceea ce începe ca o aventură copilărească pentru a descoperi locuri exotice şi bogăţii lumeşti se transformă într-o căutare de comori ce nu pot fi aflate decât înlăuntrul său. Poveste plină de sevă, evocatoare şi profund umană, uluitoare prin simplitatea şi înţelepciunea ei,  povestea devine un  etern îndemn de a ne urma visurile şi de a ne asculta inima”. (Prezentarea editurii Humanitas, coperta IV, 2005)

Am pătruns, aşadar, în lumea păstorilor, o enclavă culturală şi profesională: comuna Corbi din judeţul Argeş, comunitate de români ungureni, păstori, veniţi din Jina Sibiului şi stabiliţi aici în secolul al XVIII-lea. Dislocarea a fost cauzată de persecuţiile religioase dar şi de motivele economice (creşterea numărului de oi şi imposibilitatea asigurării necesarului de hrană pentru acestea). Aria cercetată este mult mai vastă, întrucât există o certă influenţă a zonelor circumvecine: comuna Nucşoara, la nord, satul Stăneşti şi comuna Domneşti la sud, toate aflate pe valea Râului Doamnei. 

Se ştie că există două posibilităţi de analizare a oricărui fenomen cultural: dinăuntrul lui şi atunci cercetătorul are statut de insider, sau din afară, prin ochii outsiderului. Ideal este să se poată ajunge la jumătatea distanţei dintre cei doi, pentru ca lucrurile să poată fi înţelese de neiniţiaţi dar şi observate obiectiv de cei din interiorul grupului, pentru care lucruri evidente şi-au pierdut, în opinia lor, valoarea sau interesul.               


Exerciţiul de întoarcere la inocenţă pe care mi l-am propus poate fi dureros fiindcă timpul sau lumea în continuă schimbare te fac să pierzi oameni dragi sau locuri pe care memoria ţi le gravase altfel în suflet. Realizezi că ceea ce contează este recuperarea altor vremuri, consemnarea, ca act salvator a ceea ce a mai rămas din viaţa spirituală şi materială a colectivităţii tradiţionale aflate la început de secol XXI şi în prag de integrare europeană. Iar când în demersul ştiinţific, de cercetare, nu eşti singur, când o echipă gândeşte şi acţionează unitar, te întrebi dacă nu este din nou firesc ca lucrurile să evolueze aşa. Acum am înţeles sensul expresiei „etnologie de urgenţă”. Munca noastră devenea din gest necesar un gest salvator. 


Benefică pentru cercetare a fost şi rememorarea mitului clasic al argonauţilor, societate de regi de origine divină, care hotărăsc să facă o aventură unică: se duc cu corabia Argo în Colchida, pe coasta caucaziană a Mării Negre, la regele Aietes, tatăl celebrei Medeea, ca să intre în stăpânirea „lânei de aur” (blana unui berbec minunat). Mitul întemeietor de stat poate deveni în descinderea noastră mit întemeietor de lume, mit al realităţii pastorale. 


Despre comunităţile-studiu de caz pot afirma că le-am proiectat în spaţiul ştiinţific şi au fost supuse, astfel, izolării. Acest spaţiu se caracterizează, firesc, prin omogenitate şi coerenţă faţă de spaţiul experienţei practice. Pentru oamenii aceştia semnul înţelepciunii pare a fi voinţa continuă; ei au libertate interioară şi nu numai, conştienţi că timpul este în ei.                             


Când mi-am propus să fac o prezentare a temei de cercetare şi anume: Migraţiile interne şi enclavele culturale. Aşezări de păstori ungureni în nordul Munteniei,  nu mi-a fost greu să găsesc argumentele, întrucât ele îmi erau de mult timp familiare. M-a atras ideea de grup cultural recontextualizat, de formaţie socială care poate fi calificată prin conceptul de izolat, de grup minoritar, marginal, distinct prin limbaj, (lexic, fonetisme) prin onomastică şi toponimie, prin îndeletniciri, obiceiuri de viaţă rurală sau de trăiri spirituale. Este sesizabilă identitatea distinctă, dar şi mai evidente sunt dominantele caracterului lor: numai nişte indivizi puternici ar fi reuşit să-şi impună specificitatea (indiferent de domeniu) în faţa autohtonilor care îi priveau circumspect şi care nu puteau înţelege întru totul cauzele dislocării unor grupuri mari, emigrate din motive religioase sau politice şi care îşi căutau propriul destin împovăraţi fiind de mentalitatea noului venit.


Nu sunt de neglijat raportările la întreaga zonă în care s-a produs integrarea, accentul punându-se pe evidenţierea unei identităţi pe toate palierele de manifestare: social, economic, cultural, spiritual. Schimbarea zonei de stabilizare este un fenomen trăit atât de populaţia ardeleană, cât şi de cea din Ţara Românească, migrarea efectuandu-se în ambele sensuri. Pretutindeni adaptarea s-a făcut în timp, endogamia locală funcţionează până astăzi ; este un fel de prudenţă a celor care se simt membrii unui grup social, o apărare a integrităţii colective.


Verificarea concluziilor la care am ajuns poate fi făcută cercetând alte aşezări cu populaţie asemănătoare celei din Corbii Muscelului: Bădeni-Ungureni, Berevoieşti-Ungureni, Oieşti-Ungureni, Uda-Ungureni, (în Argeş) sau Vaideeni-Vâlcea. Aici întâlnim diferenţe marcatoare ale comunităţii distincte. Migraţiile interne se fac totuşi în interiorul aceleiaşi culturi. Cercetarea devine monografică, iar studiul de caz nu poate decât să justifice demersul ştiinţific. Specificitatea vieţii ungurenilor, relaţiile lor cu vecinii, portul, lexicul specializat (un lexic profesional, vezi ocupaţia de bază, păstoritul), mărcile izolării pe care le poartă, conduc spre construirea unui studiu contrastiv, însă doar în punctele tangente, raportat la zonele circumvecine, fără pretenţia deţinerii adevărului absolut, eventual cu o minimă distorsiune a realităţii.


Tema abordată nu cred că poate fi tratată exhaustiv, elementele de noutate şi de schimbare intervenind perpetuu, dar realizând astfel „hermeneutica” studierii acestui aspect de viaţă. Lucrarea urmăreşte un traseu care invită la inedit şi interesant.


Cele două supracapitole: Ordinea materială (practică) şi Ordinea ideală (estetică) pun accent pe faptul că între aceste organizări există, încă, o relaţie puternică evidentă în modul de aşezare a vieţii, de raportare la cotidian, la ideea de sacralitate sau de poeticitate. 


Ordinea materială (practică)   

În al doilea capitol am expus teza emigrării, am făcut o etapizare a desfăşurării cronologice a evenimentelor şi am prezentat istoria grupei de emigrare Jina-Vaideeni-Corbi. 

În urma întemeierii Principatelor Române, valuri masive de emigrări, în secolele al XV-lea şi al XVI-lea, s-au realizat după revoluţiile din 1437 şi 1514, sau în 1495. Colonizările numite Novae plantationes, începând cu secolul al XV-lea, au fost considerate în Principate ca probleme de stat. Ele s-au făcut pe bază de hrisov sau uric domnesc şi cu învoirea locuitorilor pământeni purtând numele de slobozii. 

În cursul secolului al XVIII-lea, mii de iobagi şi militari din tot cuprinsul Transilvaniei, dar în special din judeţele mărginaşe, trec în Principatele Române în urma persecuţiilor religioase şi a poverilor iobăgeşti crescânde din partea proprietarilor nobili lacomi şi a fiscalităţii austriece, un nou şi nemilos organ de exploatare a iobagilor.

După revoluţia lui Horia la 1784 alţi transilvăneni s-au refugiat pentru a-şi păstra credinţa ortodoxă şi pentru a scăpa de teroarea regimului unguresc, care îi obliga la catolicizare. Când „un vânt cumplit de răzbunare” trecea deasupra capetelor românilor din Ardeal, mulţi păstori ardeleni au trecut în Ţara Românească, întemeind numeroase sate noi sau mahalalele Câmpulungului: Vişoiu, Voineşti, Valea Mare, Barbuş şi cele două Bughi. Cele mai accentuate emigrări au avut loc în a doua jumătate a veacului al XVIII-lea. 

Împărăteasa Maria Thereza, sesizată fiind de emigrările românilor în masă, la 1746 a instituit chiar o comisie spre a stabili la faţa locului cauzele care au determinat exodul de populaţie în Principate, locuitorii numiţi „ungureni”, „mărgineni”, „bârsani”, „mocani”, „ţuţuieni” şi  „săcuieni”, înmulţindu-se mult, la 1733 a dezlănţuit strigătul „Tota  Transilvania ad nos venit.” Spre sfârşitul secolului al XVIII-lea, faţă de numărul mare al ungurenilor, s-au luat şi măsuri oficiale. La 1783 Mihai Vodă Şuţu a numit peste ungurenii străini din 5 judeţe oltene un ispravnic. 

Cum în veacul al XVIII-lea emigrările erau în necontenită creştere, Austria începe, aşadar, să se intereseze tot mai aproape de situaţia principatelor române. Spre a supraveghea şi a se informa despre tot ce se întâmplă aici sub raport politic şi economic, Austria instituie două agenturi, apoi consulate, în Bucureşti şi Iaşi, în capitalele celor două ţări române între anii 1780-1790 care monitorizau emigrarea ungurenilor în Principate.  

Mai târziu, pe vremea ocupaţiei ruseşti dintre 1806-1812, migrarea ungurenilor în Principate este tot atât de mare ca în epoca precedentă, în acest interval plecând mulţi ca să scape de cătănie, adică de serviciul militar austriac, care era lung şi sever. Ioan Caragea Vodă a întemeiat la 1813, în fiecare judeţ, câte o isprăvnicie de ungureni, care făcea catagrafia ungurenilor.

Există o axiomă în demografie potrivit căreia „migraţiunile” de populaţie, determinate de diferenţa de nivel între stările social-economice din două ţări sau regiuni, se dirijează între acestea într-o singură direcţie şi exclud încrucişarea.

Infuziuni continue de populaţie au avut loc şi în secolele al XIX-lea şi al XX-lea. Fenomenul transplantării de populaţie de pe streaşina umbrită a Carpaţilor pe cea însorită, a fost general din Oltenia până în Bucovina. Cauza imigrărilor a fost considerată diferenţa de stări sociale între provinciile aşezate pe versantele opuse ale Carpaţilor: foarte apăsătoare în Transilvania şi mai puţin grele în Principate. 


Populaţia imigrată a fost formată mai ales din români, fapt relevat de un membru al guvernului ardelean, la 18 iunie 1763, care precizează că îndeosebi românii s-au refugiat în Principate. 

Din Jina Sibiului ungurenii au emigrat în două localităţi: în Vâlcea, la Vaideeni şi în Muscel, la Corbi. De aceea cele trei localităţi sunt prezentate ca o grupă unitară.     


Capitolul al treilea tratează atestarea localităţilor care au primit grupuri de păstori ungureni, vechimea satelor şi istoricul numelor pe care le poartă (Nucşoara, Corbi, Stăneşti, Domneşti).

Pentru a înţelege mai bine fenomenul supus cercetării, erau necesare câteva repere istorice ale arealului investigat. Localităţile care interesează sunt aşezate pe valea Râului Doamnei şi vor fi prezentate de la nord la sud. Se va respecta această ordine şi pentru reperele geografice.     

Un fenomen interesant trebuie menţionat: destinul celor care au venit de peste munţi a fost diferit şi cauzele acestor deosebiri sunt multiple; ele ţin de mărimea populaţiei autohtone, de relaţiile nou veniţilor cu „pământenii” , cu Mănăstirea Curtea de Argeş sau Câmpulung, pe pământul cărora urmau a locui, de psihologia colectivă, de gradul de decadenţă sau de valorizare a localităţii unde rămâneau (de exemplu satul Corbii de Piatră era o localitate decăzută la sosirea ungurenilor pe aceste pământuri, deoarece elita plecase încă din 1409, împreună cu cei din familia lui Iancu Corvin, în Hunedoara, acolo unde, mai târziu, au primit castelul şi domeniile), de dorinţa lor de a-şi păstra identitatea. 

Ce s-a remarcat este foarte interesant: „asimilaţii”  nu au fost cei care au respectat tradiţia locală, (fără a-şi pierde identitatea), cei care s-au supus dorinţelor autorităţilor clericale ortodoxe din Curtea de Argeş, şi care nu au avut litigii sau procese de revendicare a unor drepturi morale sau teritoriale. Asimilaţii au fost cei care au încălcat regulile impuse de populaţia autohtonă, veşnicii nemultumiţi, aceia care se simţeau persecutaţi atât în Ardeal cât şi în Ţara Românească. 

Prin urmare, dacă în Domneşti, Stăneşti sau Nucşoara imigranţii ardeleni au fost asimilaţi (cu toate controversele apărute între aceştia şi autohtoni), în Corbi situaţia a fost diferită. Găsind aici o comunitate în declin, ungurenii i-au dominat numeric şi cultural pe munteni. Astfel, ei se constituie astăzi într-o enclavă profesionalizază (pastorală), dar şi într-o enclavă spirituală, mentalitară, tradiţională. Au conservat neaşteptat de bine obiceiurile, portul, vorbirea, înconjuraţi fiind de musceleni şi au devenit o insulă ardelenească în spaţiul sudic al României (situaţie similară şi în alte zone). 

Noţiunea de „enclavă” a fost folosită întrucât ea presupune izolare, conservare, diferenţiere, elemente regăsite în descrierea unei populaţii străine aflate în mijlocul populaţiei indigene (aşa cum se prezintă ungurenii în raport cu populaţia Munteniei).     

Capitolul al patrulea prezintă importanţa cadrului natural în alegerea locului de întemeiere a satelor, aşezarea geografică, relieful, clima, elemente care trebuiau să favorizeze îndeletnicirea oierilor. O legendă spune că puţini ungureni au rămas în Domneşti, o zonă mult prea expusă din punct de vedere geografic şi meteorologic, un loc unde protejarea turmelor s-ar fi făcut mai dificil, căci valea Râului Doamnei este aici mult mai largă, iar dealurile se retrag şi lasă loc podişului. Atunci ei ar fi urcat spre Corbi, locul unde stâncile scobite de ghiarele şi ciocurile corbilor de piatră formau zidurile unei cetăţi naturale, turmele erau la adăpost, iar ierburile erau înalte dincolo de pereţii stâncoşi. 

Geografia locurilor pe care s-au aşezat ungurenii este extrem de importantă pentru îndeletnicirea lor, păstoritul. Pe lângă interesul de a obţine anumite facilităţi de la proprietarii pământurilor (Mănăstirea Curtea de Argeş, Mănăstirea Câmpulung, domnitorii), exista preocuparea permanentă de a avea un mediu care să le faciliteze procurarea hranei pentru oi. Un rol determinant îl avea, bineînţeles, clima; o climă adecvată creşterii animalelor.     

Cadrul natural la care raportăm colectivităţile este un spaţiu generos: sectorul subcarpatic din bazinul Râului Doamnei între Valea Cernatului şi Găneşti. Localităţile care sunt aşezate în bazinul mediu al Râului Doamnei sunt vechi de sute de ani, atestate documentar din secolul al XIV-lea. Ele s-au dezvoltat în strânsă legătură cu fostele capitale ale Ţării Româneşti, Curtea de Argeş şi Câmpulung, pe drumul ce uneşte cele două centre istorice prin localitatea Domneşti.

Capitolul al cincilea este dedicat prezentării „mărcilor funcţionale sau utilitare.” Calendarul pastoral trasează reperele temporale ale incursiunii ştiinţifice şi de cercetare. El prezintă un interes major în desfăşurarea algoritmului ocupaţional din colectivitatea pastorală.    În enclava culturală Corbi, păstorii respectă aceleaşi sărbători, aceleaşi date pentru urcatul oilor la munte, pentru miţuit, răvăşit sau târguri. Viaţa lor, implicit activitatea desfăşurată de milenii, urmează calendarul pastoral.                                  
O macroprezentare a fenomenului pastoral, deci o lărgire a zonei de cercetare pentru observarea păstrării şi performării obiceiurilor pastorale, creează o imagine de ansamblu, o imagine complexă dar unitară. S-au consemnat obiceiuri din Muntenia şi Oltenia, multe întâlnite şi în Corbi. Studiul comparativ despre obiceiurile şi sărbătorile pastorale din sudul ţării şi cele din zona restrânsă a enclavei culturale Corbi oferă informaţii inedite. O tradiţie spectaculoasă s-a impus aici, în Muscelul Argeşului şi ea ţine de anumite obiceiuri, de practicile rituale, petreceri, târguri, sărbători. Individul este pus în relaţie cu elementele primordiale cărora le acordă o maximă importanţă : focul viu, apa (meteorologie). Manifestările folclorului pastoral au meritat din plin să fie prezentate şi comparate cu cele ale unei zone  mult mai largi (obiceiuri la formarea şi desfacerea turmei, nedeile, farmecele bune, interdicţiile…). Diseminări există, ele sunt uşor de reperat, întrucât ocupaţia lor de bază - păstoritul, nu  permite existenţa anumitor specii literare întâlnite în satele de agricultori, pomicultori sau crescători de vite mari. O deschidere spirituală nu echivala cu pierderea identităţii, cel puţin aşa se pare că a fost percepută şi adoptarea unor texte folclorice care nu le sunt specifice (de exemplu, Pluguşorul). 

O mare parte din lucrare am dedicat-o studiului de caz (capitolul al şaselea). Păstoritul este laitmotivul vieţii acestor oameni, ancheta etno-zoologică mi-a trasat liniile directoare ale cercetării pe care am făcut-o şi m-a ajutat în demersul investigaţiei folclorice. Vechimea păstoritului la noi este dovedită de chiar limba românească: nu există nici un cuvânt esenţial şi indispensabil din lexicul specializat care să nu fie de origine latină . De pildă: oaia,  berbecul, mielul, noatinul, mioara, mânzarea  sunt animale pe care păcurarul le adună în turmă, unora le tunde lâna, altora le mulge laptele, făcând unt, smântână şi caş bun. De aceeaşi vechime şi de aceeaşi origine sunt şi cuvintele care privesc arta culinară păstorească: curastra (colastra), chiagul; sau staur (staul),  stână, căciulă, cergă, fluier. 


Ancheta etno-zoologică a fost adaptată în funcţie de obiectul cercetării. O reordonare ulterioară a capitolelor nu a făcut decât să ajute analiza fenomenului în sine. Numele proprii atribuite oilor, caracterele de rasă, creşterea, hrănirea, înţărcuirea, tehnicile de tratament, terapeutica, patologia, magia veterinară, semnele de proprietate, ceremoniile, cosmogoniile, puterile atribuite, animalele auxiliare, credinţele sunt numai câteva repere ale studiului etno-zoologic, obiectivele cercetării cred că au fost îndeplinite, în măsura în care observarea diferenţelor sau a continuitaţii tradiţiei se face fără dificultate.


Cercetarea fenomenului de migraţie internă a fost îndeaproape studiat (autorii sunt trecuţi la bibliografie) încă de la începutul secolului trecut. Mai puţină atenţie au primit descendenţii celor care părăsiseră Transilvania, despre care informaţiile suportă completări şi actualizări. Structurarea vieţii acestor oameni este total diferită de cea a contextului cultural actual, legăturile cu „rădăcinile” sunt permanente şi indispensabile.


Arhitectura stânelor, inventarul obiectelor necesare preparării laptelui şi denumirile produselor gastronomice, arta culinară specifică, felul oilor, marcarea lor, bolile şi nu în ultimul rând rolul baciului, al ciobanului şi al tăbăcarului, sper să facă obiectul unei lecturi interesante, inedite, un argument în plus pentru păstrarea tradiţiei, atât la nivelul manifestărilor culturale, al folclorului literar, cât şi la nivelul lexicului, portului şi, de ce nu, al mentalităţii. Nu mai puţin importante sunt celelalte aspecte ale activităţii pastorale, şi anume: strigătele, iernatul, văratul, castrarea, reproducerea, împodobirea, selecţia, clopotele, culcarea, jupuirea, interdicţiile culinare, zicalele, aspectele economice-arvunitul.  

Pentru a observa evoluţia (dinamica) lexicului pastoral în ultimii 50-60 de ani, am reluat ancheta apărută în Atlasul lingvistic român, volumul II din 1956, segmentul pastoral, refăcând traseul de cercetare din zona musceleană.  


Resemantizarea şi recontextualizarea unor cuvinte din lexicul pastoral sau din cel al grupurilor profesionale învecinate (rudari, fierari, pomicultori, crescători de vite mari) aduc în lucrare o notă de umor manifestată la nivelul comicului de limbaj. 

Întrucât relaţiile profesionale ale păstorilor cu grupurile învecinate sunt permanente şi indispensabile, am făcut o prezentare a comunităţii de rudari şi a celei diseminate de fierari, în capitolul al şaptelea.  Obiectele pe care aceştia le confecţionează şi care ajung în stâne, în mutători sau în casele păstorilor, au o importanţă deosebită în practicarea ciobăniei. Influenţa pomicultorilor sau a crescătorilor de vite mari nu este atât de evidentă la nivel practic, ci, mai degrabă, la nivel estetic. Cercetând şi alte comunităţi profesionalizate şi învecinate cu păstorii, am remarcat interdependenţa activităţilor pe care aceşti oameni le practică. Păstorii au nevoie de obiectele făurite de rudari sau fierari şi ciobănia nu poate fi altfel concepută. În pendulările lor între şes şi munte, în gospodăriile pe care le părăsesc multă vreme din an, la stână, în strungă sau la mutătoare, găseşti obiecte de lemn sau de fier atât de utile ciobanilor. Şi păstorii recunosc importanţa celor care „de jos”, de acasă, printr-un alt tip de activitate le sunt alături. Altfel totul ar fi mai greu, dacă nu imposibil. 

Importante pentru fierari sau rudari sunt reprezentările de ordin obiectual, meseria lor este una care presupune pragmatism şi o permanentă raportare la concret. Pentru a demonstra aceste observaţii am făcut o prezentare a produselor confecţionate de ei. Bineînţeles că aceste comunităţi dezvoltă un lexic profesionalizat, altul decât cel pastoral.  

Ordinea ideală (estetică)

Capitolul al optulea tratează  „mărcile identitare”   care au  fost elemente importante în impunerea tradiţiei nou-veniţilor. Toponimia devine notă specifică a colectivităţii pastorale. Ea individualizează şi face recognoscibilă o populaţie, dar în cazul ungurenilor din Muntenia, toponimia înseamnă şi un substitut al vieţii de dincolo de munţi, o reprezentare a unei îndeletniciri străvechi- păstoritul.

Toponimele anterioare venirii lor coexistă cu cele pe care păstorii le-au ales. Sunt nume de locuri pe care ei le întâlniseră dincolo de munţi şi care le reconturează în noul spaţiu un mediu familiar sau nume de locuri care descriu profesia lor de bază -păstoritul. Toponimele suportă, deci, o clasificare în funcţie de elementele identităţii grupului social: genealogie şi profesie.

 Ştiinţă care studiază originea, evoluţia şi semnificaţia lingvistică, istorică, socială şi psihologică a numelor de locuri,  toponimia reprezintă pentru acest studiu element de continuitate între versanţi (zone) şi între familii (neamuri).   Unele toponime reflectă modul de viaţă al comunităţii, ocupaţia de bază a oamenilor. Acestea sunt un punct de interes pentru studiul de caz. Pentru păstorii din enclava culturală Corbi denumirea sau redenumirea locurilor după îndeletnicire sau după localităţile de provenienţă (Jina Sibiului, Poiana) devine un element psihologic de continuitate, de stabilitate, de echilibru. Apartenenţa la grup înseamnă valorizare, importanţă, respect. Ignorarea originii echivalează cu pierderea identităţii şi acest lucru este de nepermis. S-au analizat dubletele toponimice Ungureni-Pământeni, toponimele pastorale, identitatea toponimică pe cei doi versanţi ai Carpaţilor, originea Sloboziilor.        

Apoi am detaliat aspectele privind onomastica - (element idividualizator şi element de conexiune a două zone folclorice importante: Mărginimea şi Muscelul), portul cu simbolistica lui şi  vorbirea –element definitoriu al grupului pastoral.

Onomastica, adică studiul etimologiei, transformării şi clasării numelor proprii de familii, aduce contribuţii însemnate în cercetarea locului de origine a colectivităţilor omeneşti. Aplicarea onomasticii este veche. S-a folosit pe o scară întinsă în special numele de familie de origine semantică sugerând, fără nici o altă cercetare suplimentară, apartenenţa la o anumită colectivitate sau regiune. Metoda onomasticii se aplică pentru determinarea frecvenţei familiilor dintr-o comună, în raport cu numele lor, evidenţierea numelor de familie identice în satul matcă (Transilvania), cu cele din satele nou formate (Oltenia, Muntenia), recunoaşterea numelor de familie la populaţia „iradiată”, după originea lor semantică transilvăneană. Înrudirea în cadrul aceleiaşi comune, numele de familie identice sau apropiate în două sau mai multe comune şi originea semantică ardelenească a mai multor nume de familie din comunele iradiate sunt prezentate în acest capitol. Şi în 2005 în Corbi se întâlnesc numele celor veniţi de peste munţi, sau în alte cazuri onomastica reflectă ocupaţia de bază a oamenilor- păstoritul: Poenaru, Strungeanu, Ungureanu, Ciobănelea, Sescioreanu, Măţău…  

Onomastica este influenţată şi de existenţa endogamiei de grup ca  mod de  permanentizare, de supravieţuire a populaţiei prin nume. Acceptarea unor relaţii economice sau sociale nu însemna tolerarea unor căsătorii mixte. Este adevărat că astăzi fenomenul nu mai este extins la nivelul întregii populaţii ungurene, dar nu înseamnă că el a dispărut.      

Aşadar, în Corbi onomastica relevantă pentru acest studiu se bazează pe o identitate de genealogie şi pe o identitate de profesie cu cea din Mărginimea Sibiului sau Braşov.


Portul este o marcă identitară de o mare importanţă. Costumul este purtat cu multă mândrie, dar aceasta înseamnă mai mult de atât. Cred că mulţi suportă ideea de „diferit” , de  „special” altfel, ei trăiesc o dramă a inadaptării, a neintegrării, o dramă a celui care nu adoptă întru totul comportamentul, ţinuta, limbajul sau obiceiurile celor majoritari. Mentalitatea păstorilor ungureni din Corbi este mentalitatea învingătorilor, a celor mândri că pot arăta şi altceva decât ceea ce se cunoştea până la venirea lor. Ei sunt cei care ştiau că pot spune şi altfel lucrurilor purtătoare a unui singur nume. Portul popular, ca îmbrăcăminte sau podoabă, are viaţă proprie, el constituie un factor care poate atesta originea etnică a unei populaţii. Compararea portului câştigă în valoare mai ales la colectivităţi infiltrate în anumite regiuni (cum este cazul nostru), a căror populaţie băştinaşă are port cu multe particularităţi proprii, prin urmare, portul este un factor de selecţie a populaţiei în Muscelul Argeşului. 

Observaţiile personale au fost confirmate de lucrările de specialitate  în care este descris minuţios portul muscelean şi cel al Mărginimii. Am consemnat punctele de vedere ale mai multor etnologi în ceea ce priveşte descrierea portului popular din zona Muscel. Fiecare dintre aceştia a adus informaţii detaliate asupra unora dintre părţile componente, funcţionalitatea sau simbolistica portului popular. De aceea, impresia de revenire asupra aceluiaşi aspect poate fi considerată o subliniere sau o reconfirmare a valorii fiecărui element vestimentar prezentat. 

Bobu Florescu Florea remarcă în Portul popular din Muscel că întotdeauna costumul bărbătesc sibian a fost considerat ca un port profesional păstoresc. El s-a răspândit în întreaga zonă musceleană, la toţi păstorii, indiferent dacă ei sunt ungureni sau neaoşi musceleni. În schimb, portul sibian femeiesc nu s-a impus. În Corbi a pătruns portul muscelean, iar în alte sate cu populaţie veche ardelenească, cum sunt Berevoieşti-Ungureni, Boteni, n-a mai rămas nicio urmă din vechiul costum sibian. 

Portul păstoresc sau terminologia elementelor care compun costumul femeiesc sau bărbătesc, indică un strâns contact de-a lungul istoriei, între sudul Ardealului şi Muscel. Prezenţa unor sate cu populaţie ardelenească în zona Muscelului, care îşi păstrează încă portul, iar în parte şi graiul, aduce şi astăzi în configuraţia costumului muscelean o notă particulară. Procesul de influenţă reciprocă între costumul muscelean şi cel ardelenesc din satele ungureneşti este încă în curs. 

Existenţa unei bogate terminologii a costumului, comună pentru zona Muscel şi părţile limitrofe ardeleneşti, indică faptul că, în afară de grupurile actuale de ungureni, au existat vechi aşezări de populaţie ardelenească, care între timp s-au asimilat.

Este remarcată linia unitară a structurii portului popular muscelean. La zona de contact a populaţiei muscelene cu cea ardelenească au existat permanente raporturi etnografice, a căror urmare se reflectă şi în costumul popular.În costumul muscelean găsim urme de influenţe ardeleneşti reduse uneori doar la terminologie, iar în aşezările de păstori ardeleni din sudul Carpaţilor, există chiar un port transilvănean denumit ungurenesc, care se deosebeşte fundamental de cel muscelean.

Linia structurală simplă, ornamentaţia bogată dar echilibrată şi coloritul mai mult sobru, conferă o notă de eleganţă cu totul deosebită acestui costum. Deosebit de interesante pentru valoarea lor artistică şi pentru lămuririle pe care le aduc cu privire la raporturile etnografice care s-au ţesut pe linia Carpaţilor, între cele două versante ale sale, portul popular din Muscel şi portul enclavei culturale Corbi sunt nu doar obiecte de îmbrăcăminte şi de podoabă; ele definesc o comunitate şi o legitimează etnografic şi spiritual. 

Notarea vorbirii ungurenilor din Corbi aduce date importante în ceea ce priveşte evoluţia lexicului, a sintaxei frazei, dar şi a structurii mentalitare, aici, la confluenţa a două falii culturale şi impicit comportamentale. Putem vorbi despre autoimagine în discursul comunităţii pastorale. Transcrierea vorbirii păstorilor din Corbi s-a constituit în material de cercetare lingvistică. S-au consemnat fenomene apărute la fiecare nivel gramatical: lexical, fonetic, morfologic, sintactic, stilistic. Vorbirea lor cu lexicul specializat şi fonetismele proprii, îi identifică pe ungureni oriunde s-ar afla în Ţara Românească (pe valea Argeşului, a Oltului, a Jiului sau a Râului Doamnei).  

În capitolul al nouălea, dedicat „mărcilor estetice”, prin temele şi motivele pastorale din repertoriul folcloric neritual al zonei se continuă analiza ariei cercetate, urmărindu-se disponibilităţile lor sintactico-semantice. 

Folclorul pastoral dezvoltă o tipologie a conflictelor epice ordonate, din raţiuni de metodă, şi disociate în două secţiuni: conflicte care au loc în interiorul stânei, sau în exterior. În interiorul stânei sunt luptele între păstori sau între păstori şi stăpâni- motivul complotului ciobanilor veri sau fraţi, moartea solitară, în Mioriţa, Ciobănaş de la miori-. Apoi sunt conflictele care confruntă stâna cu lumea exterioară: conflictele ciobanilor cu haiducii, hoţii şi tâlharii care vin să taie turmele –Dolca- Fulga, Şalga-, cu domnitorul la care păstorul este pârât de cei care îl invidiază sau la care se duce pentru a cere dreptate- Oprişan- Dobrişan, Mircea Ciobănaşul. Dispute mai au păstorii cu zmeii care vin să le răpească surorile- Sora păcurarului-, sau cu fiarele pădurii care atacă turmele producându-se o tulburare a ordinii mitice. 

Identificarea motivelor cu o mare disponibilitate pentru scenarii diferite şi conflicte epice complexe este necesară. O altă observaţie importantă este aceea că motivele sunt dezvoltate diferit cu mijloacele unor specii diferite, de aceea structura lor este afectată. Ele se conformează modelului speciei care le preia, mijloacelor de realizare a expresiei poetice proprii speciei respective: baladă, doină, bocet, colind, legendă, povestire, snoavă, proverb. 

Alte motive care apar în folclorul pastoral sunt: motivul fraţilor regăsiţi,- Oprişan- Dobrişan, Costea Ciobănaşul, maica bătrână,- Mioriţa, raptul surorii -Sora soarelui, răpirea turmelor, exodul, intrigantul,  metamorfoza, stâna atacată de tâlhari, turma atacată de lupi şi urşi, luarea manei, păstorul vrăjitor. 

Motivele lirice din enclava culturală Corbi sunt întâlnite în repertoriul pastoral al Munteniei: motivul trecerii timpului marcat de coborârea periodică a turmelor din munte, dorul de casă al păstorului, urcatul la munte, viaţa la stână descrisă idealizat, văratul departe de casă şi de cei dragi. Ovidiu Bîrlea afirmă despre cântecele păstoreşti că ocupă locul întâi în rândul cântecelor profesionale, atât prin bogăţia repertoriului, cât mai cu seamă prin culmea estetică la care s-au ridicat.

Motivele cu disponibilitate sintactico-semantică migrează din poezia nerituală păstorească în cea haiducească sau în cea rituală a colindelor: înstrăinarea, dorul sau stricarea inimii, pierderea oilor, judecata păcurarilor, ciobanul şi zmeul sau sora păcurarului, maica bătrână, înfrăţirea păstor-haiduc, lupta păstor-haiduc. Aşadar, motivele pastorale pot evolua în motive haiduceşti, dar există situaţia în care, aceleaşi motive apar în specii literare diferite, fie epice sau lirice: balade pastorale, cântece ciobăneşti, legende pastorale, colinde pastorale. Această migrare a motivelor duce la o formă de adaptare a lor, la o disponibilitate de a apărea în contexte sintactico-semantice foarte diferite. Imaginaţia colectivă uimeşte prin valenţele ei neobişnuite. Important pentru creativitatea colectivă nu este doar noul, căci efecte inedite, rafinate stilistic, produc uneori aceste „permutări”, aceste reasamblări ale unui joc de puzzle, cum s-ar putea numi tematica pastorală.       

  Colindele pastorale reprezintă segmentul folclorului ritual prin care se întregeşte tabloul vast al unei tematici strict legate de profesie. În Corbi se colindă cu aceeaşi prospeţime şi cu aceeaşi puritate ca acum 100 de ani. Cel puţin aşa pare. Doar repertoriul, din păcate, s-a redus mult. 

În loc de concluzii (capitolul al zecelea) am considerat necesară  o prezentare a vestigiilor existente în enclava Corbi şi în zonele învecinate. Mai puţin cunoscută astăzi şi mai puţin exploatată, „Valea Voioevozilor”, valea Râului Doamnei, îşi recapătă încet strălucirea vremurilor în care domnitorii poposeau aici în drumul lor dintre Curtea de Argeş şi Câmpulung, devenind un important reper istoric.         

Corpusul de texte pastorale culese de pe întreg judeţul Argeş (capitolul al unsprezecelea)  confirmă bogăţia tematică, imagistică sau de exprimare plastică a unei colectivităţi delimitate şi bine definite prin îndeletnicire. Totodată dovedeşte folosirea unui lexic poetic puternic amprentat de ocupaţia tradiţională a zonei (ca şi lexicul cotidian).                        

Glosarul cu 577 de cuvinte ale lexicului pastoral (capitolul al doisprezecelea) demonstrează, o dată în plus, originea latină a limbii folosite de enclavele pastorale, şi se vrea un memento în calea uitării pe care trecerea timpului o enunţă sub forma normelor tehnologice europene care înseamnă nu numai alte tehnologii, ci şi un alt lexic al profesiunii.  

B.  ARGUMENTARE

Studiul vizează prezentarea comunităţilor diferite, distincte la nivelul limbajelor (port, obiceiuri, onomastică..) dar identice la nivelul limbii (limba română). Păstrarea frontierelor dintre grupuri este valabilă până astăzi, iar amestecarea populaţiilor are doar statut de accident matrimonial, presupunând încălcarea cutumei.

Ungurenii, păstori de profesie, se situează în prim-planul cercetării. Raportarea lor s-a făcut atât la zona-matcă, Mărginimea Sibiului, dar mai ales la zonele circumvecine actuale: pământenii (pomicultori, crescători de vite mari), rudarii (comunitate izolată geografic şi profesional) şi fierarii (comunitate diseminată). 

Important este că viaţa fiecărei comunităţi este pusă sub autoritatea altui model cultural.  Acest model are structură diferită iar sistemul de valori în ordinea practică este altul (ocupaţiile sunt variate dar complementare). Prezentarea descriptivă a acestor colectivităţi a cuprins date de ordin geografic şi istoric, echivalând cu o trasare pe hartă. Relaţiile oamenilor cu instituţiile oficiale sunt comune tuturor tipurilor de comunitate. Relaţia cu autoritatea administrativ-politică, primăria, nu prezintă diferenţe de la un grup social la altul. Ortodocşi fiind, nici relaţia cu autoritatea spirituală, biserica, nu aduce elemente proprii unei anumite comunităţi. Învăţământul obligatoriu face ca relaţia cu autoritatea educativă, şcoala, să aibă şi ea note comune pentru toate grupurile. Ei recunosc şi autoritatea altor instituţii sau chiar a altor persoane care simt că i-ar putea ajuta în pofesia lor sau le-ar putea apăra interesele (ocolul silvic pe raza căruia locuiesc, poliţia de proximitate…) 

Dar relaţia cu autoritatea tradiţională impusă la nivel de obicei folcloric, conduită morală, atitudine în faţa evenimentelor vieţii… variază de la o colectivitate la alta. Dacă în comunitatea ungurenilor viaţa curge după reperele temporale ale calendarului pastoral, în celelalte grupuri se schimbă datele calendaristice, sărbătorile, târgurile urmărind calendarul pomicol, uneori agrar. Pentru rudari timpul curge în ritmul schimbărilor din viaţa pădurii. Riturile de trecere şi repertoriul folcloric variază, de asemenea, de la o colectivitate profesională la alta. 

Faptele de repetiţie ale actului folcloric devin probe de existenţă a modelului cultural. Oamenii au competenţe diferite şi fiecare individ se formează sub autoritatea unui model. Universul intim şi social (comunitatea) sunt influenţe evidente pe tot parcursul vieţii. Astfel, modelul pastoral diferă de modelul agrar, cele două sunt necoincidente dar complementare. La minoritari modelul cultural ţine de evidenţă (rudari, fierari) şi de aceea mult mai importante pentru acest studiu devin modelele culturale ale celor două comunităţi de români: ungurenii şi pământenii. Cu reprezentări comune ale sacrului, ele dezvoltă totuşi modele culturale diferite, deci competenţe diferite. De aceea, miza lucrării a fost o evidenţiere a particularităţilor modelului cultural pastoral în acelaşi timp model ungurenesc, într-un spaţiu muscelean, pliat pe modelul muntenesc, de o altă factură mentalitară şi comportamentală. Conservarea structurii acestui model până la început de secol XXI stârneşte interesul şi merită prezentat. 

În centrul studiului s-a aflat, aşadar, modelul cultural ungurenesc. Prezentarea modelului cultural al pământenilor a presupus o evidenţiere geografică, deci o trasare a frontierelor, o prezentare istorică şi o descriere a portului (întrucât a influenţat în mare parte costumul popular ungurenesc, în special pe cel femeiesc). Prezentarea modelului cultural al rudarilor şi al fierarilor a însemnat o descriere a activităţilor şi o prezentare a obiectelor confecţionate de aceştia, în ideea unei evidente interdependenţe profesionale manifestate la nivel obiectual. Modelul cultural ungurenesc a beneficiat de o analiză detaliată: la nivelul mărcilor geografice, istorice, identitare (toponime, onomastică, port, vorbire), estetice (motive şi teme pastorale în literatura nerituală, colinde pastorale), funcţionale (obiceiuri şi sărbători pastorale…) Corpusul de texte reflectă un interesant (dar pe cale de dispariţie) folclor pastoral al zonei. Capitolul dedicat studiului de caz conturează portretul unei competenţe ocupaţionale devenite laitmotiv al unei vieţi. Pledoaria pentru o integrare a zonei cercetate în circuitul turistic naţional este ideea-concluzie a studiului. Glosarul cu cei 577 de termeni pastorali confirmă bogăţia conceptuală, imagistică, dar şi materială a unei ocupaţii milenare, prezentă şi astăzi şi reactivată în fiecare an conform calendarului pastoral. 

Aspectele multiple ale modelului cultural central (sistemele de valori, ceremoniile, vestimentaţia, sărbătorile, obiceiurile alimentare, ocupaţiile, limbajele, aspectele particulare de limbă, repertoriul folcloric…) pot fi comparate separat cu aspectele altor modele culturale, dar în această lucrare s-a produs o aşezare în oglindă doar acolo unde comparaţia sau contrastul revelau, o dată în plus, o intercondiţionare, o reciprocitate, o continuitate. 

De aceea nu pot spune că studiul este unul comparativ sau contrastiv, întrucât scopul nu a fost o prezentare paralelă a comunităţii pastorale cu celelalte comunităţi învecinate. Rostul cercetării, urmat de expunerea observaţiilor, a fost acela de a raporta ungurenii la celelalte grupuri sociale sau profesionale, cu analiza punctelor tangente sau de influenţă reciprocă ale vieţii acestor comunităţi. Cum am afirmat anterior, relaţiile cu instituţiile oficiale (primărie, consiliu local), educaţia făcută prin şcoală, televizor, presă scrisă, religia ortodoxă pentru toate comunităţile, limba folosită, limba română, sunt puncte comune care conferă o oarecare omogenitate (măcar de suprafaţă) a arealului investigat. Întâlnirile săptămânale (în piaţa din Domneşti, la biserici) sau anuale (târgurile locale, urcatul la munte, miţuitul, răvăşitul) sunt alte prilejuri de amestec al oamenilor şi al obiceiurilor. Aceste posibilităţi de interacţiune trimit mult mai departe, în alte zone ale ţării (Sibiu, Braşov), sau chiar în culturile multor etnii (etnia rromă). Fiecare face ceea ce este învăţat dar tot ca produs al unui amestec. Unii nu înţeleg sau nu au învăţat bine şi întreabă (de exempu, de ce nu vinde ciobanul mielul şi vinerea). Acest lucru reprezintă o anumită disponibilitate pentru un eventual împrumut cultural. Oricum sunt multe lucruri pe care toţi le ştiu din reviste, de la televizor sau, şi mai nou, de pe Internet. 

Se amestecă însă lucrurile mărunte, dar ce este mai important se păstrează în interiorul colectivităţii. Fiecare rămâne cu ce este al lui ca să nu fie păgubitor pentru toată lumea. Unele gesturi sau atitudini nu sunt înţelese în afara grupului. Dar „când înţelegerea lasă de dorit, ne rămâne respectul” (Nicolau Irina, 1998, p. 117). A respecta nu înseamnă neapărat a participa. Uneori nici nu ai avea voie să participi. Unele grupuri socotesc prezenţa unui străin la sărbătorile lor ca pe o sursă de impuritate şi de tulburare. Cred că societăţile vizate în lucrare (societăţi studiu de caz) sunt unele „relaxate” pentru că suportă bine pe străin, sau „îi compun un rol: el devine ochiul în care se oglindeşte sărbătoarea” (Nicolau Irina, 1998, p.117). Uneori, prezenţa outsiderului este socotită o onoare chiar. Nici eu nu am întâmpinat ostilitate, nu mi s-au făcut reproşuri atunci când m-am amestecat printre membrii grupului. 

Ca orice societate tradiţională aceste comunităţi funcţionează bine, dar au note utilitare şi estetice diferite: alte relaţii cu mediul, altă raportare la timp şi la spaţiu (calendare profesionale diferite), alte forme de comunicare extraverbală între oameni, alt mod de a concepe munca şi odihna, obiceiuri diferite, alte sărbători, port diferenţiat, onomastică sugestivă pentru profesia fiecărui grup sau pentru zona de provenienţă. La urma urmei istoria este diferită, zonele geografice sunt apropiate dar nonincidente, repertoriul folcloric (imagistic, tematic, melodic) este atât de diferit. 

Un model de sărbătoare a unei colectivităţi poate naşte forme degradate în alt spaţiu.  Dar modelul cultural al fiecărui grup rămâne nealterat, oarecum închis. Fiecare manifestare culturală a satului există numai în variante. Fiecare poartă în bagajul său modelul cultural în care s-a format. Interesant este că între comunităţile izolate mai circulă unele obiceiuri, unele credinţe, dar nu şi oamenii. Fiecare rămâne acolo unde simte că îi este locul. De aceea căsătoriile se produc şi astăzi doar în cadrul aceleaşi colectivităţi. Când mirele sau mireasa vin dintr-un alt spaţiu cultural acest lucru reprezintă o încălcare a cutumei, o ignorare a normei, un accident. Am observat că împrumutul, influenţa unei comunităţi asupra alteia s-au făcut în măsura în care ceea ce s-a luat s-a potrivit cu viaţa colectivităţii. Problema opţiunii de a prelua nu se pune în cazul unor aspecte de viaţă legate de o reglare a normelor morale: kris-romani sau judecata ţigănească, în cazul sărbătorilor la care participă numai rudele: consumarea bândăreţului de zăpost în familiile rrome, hâderlezul rromilor (Paştele Blajinilor), sau în cazul sărbătorilor profesionalizate în colectivităţile pastorale (răvăşit, miţuit). În cazul altor aspecte de viaţă împrumutul pare un gest firesc. 

Atâta timp cât li se va recunoaşte puterea elementelor specifice vieţii de păstor, pomicultor, rudar sau fierar, comunităţile vor exista ca entităţi diferenţiate. Dar trăim într-o lume care se mişcă repede şi în care se uită din ce în ce mai des refacerea grupului comunitar, relaţia cu sacrul, relaţia cu propria persoană. Legătura cu lumea nu se mai face decât pe bucăţele. 

Expresia raportului esenţial între om şi divinitate este apropiată în comunităţile cercetate. Apoi mediul în care se mişcă indivizii colectivităţii este diferit: mediul fizic (propice creşterii oilor, animalelor mari, cultivării pomilor, prelucrării lemnului sau fierului), sau mediul social (istorie diferită, origini diferite, rudarii- robi domneşti, păstorii- emigranţi, pământenii- moşneni, clăcaşi, proprietari de pământ).

Mediul familial este diferit, deci statutul soio-economic variază. Păstorii, pomicultorii au un nivel de trai mai ridicat, rudarii sunt marginali nu doar geografic, ci şi economic. În cadrul grupului este important rangul pe care familia îl ocupă în societate, exprimat prin cuantumul veniturilor şi prestigiul ei. Nivelul de educaţie al membrilor unei familii, ocupaţiile, venitul familial, valorile economice şi bunurile din casă, atitudinea faţă de educaţia prin şcoală vin să diferenţieze şi mai mult grupurile şi pe membrii aceluiaşi grup. Nivelul cultural din familie sau grup, recunoaşterea şi respectarea unui set de reguli (creşterea importanţei conceptului de ruşine  denumit mehrime în comunităţile rrome),  aderarea la un sistem de valori, atitudinile, credinţele influenţează stabilitatea şi rezistenţa grupului. 

Am spus că fiecare comunitate la care am raportat colectivitatea pastorală (grup- centru de interes al cercetării) urmează un anumit model cultural, oamenii deosebindu-se prin bogăţia acestei structuri. Modelul cultural poate fi definit ca un sistem de cunoştinţe, deprinderi şi capacităţi asimilate şi formate de colectivitatea tradiţională, şi care îi oferă individului posibilitatea elaborării unei viziuni de ansamblu asupra lumii şi de  răspuns la condiţiile şi cerinţele fundamentale ale existenţei şi integrării sale sociale. Modelul cultural cuprinde valori materiale şi spirituale create de grupul social şi care au valoare numai în raport cu el. Această structură include concomitent valorile culturale asimilate şi efectele acestei asimilări. Nu există model cultural decât dacă el a fost trăit şi experimentat în destinul colectivităţii, reflectă universul indivizilor şi participă la transformarea acestuia prin acţiunea sa (efect de feed-back). Modelul cultural nu se reduce la un conglomerat de cunoştinţe, el este un sistem coerent de valori şi capacităţi care îl ajută pe individ să înţeleagă realitatea socială în articulaţiile sale interne şi să acţioneze creator pentru valorizarea lui. 

Din punct de vedere istoric conţinutul modelului cultural s-a modificat întrucâtva, în funcţie de condiţiile şi cerinţele istorico-sociale concrete. Ce se va întâmpla, de pildă, cu modele culturale uşor identificabile astăzi, după marea globalizare prevăzută în viitorul apropiat? În modelul cultural al colectivităţii sunt incluse cunoştinţe privitoate la diferite zone ale existenţei. Valoarea acestui concept depinde nu atât de cantitatea şi bogăţia cunoştinţelor (de aceea un număr mare de informatori înseamnă o cuprindere mai largă a fenomenului folcloric), cât de modul în care ele se articulează şi organizează în sistem. În cadrul fiecărei comunităţi se poate vorbi şi de un model cultural profesional. Acesta asigură condiţiile necesare integrării în societate, prin intermediul profesiei. Îndeletnicirea devine un mijloc al socializării umane, al interdependeţei (profesionale), un mod de valorizare, de creştere a prestigiului individual, implicit de grup. Modelul cultural profesional nu este ceva supraadăugat la ceea ce s-a asimilat şi format până în acel moment, ci o extensie a culturii tradiţionale generale. 

Modelul cultural pastoral (ca şi cele la care acesta este raportat prin apropiere geografică, influenţă istorică, interdependenţă profesională, influenţe vestimentare sau în planul folclorului literar) rămâne o structură deschisă analizei şi interpretării, fiind imposibilă prezentarea sa exhaustivă.   

                                                  BIBLIOGRAFIE

1. Andreescu, Ion şi Urecheanu, Ion 1971 - Monografia comunei Corbi- judeţul Argeş, Piteşti

2. Angelescu, Silviu 2002 – Legenda, Bucureşti, Valahia

3. Angelescu, Silviu 1999 - Mitul şi literatura, Editura Univers, Bucureşti

4. Angelescu, Silviu şi Păun, Octav 1989 – Basme, cântece bătrâneşti şi doine, Bucureşti, Minerva

5. Angelescu, Silviu 1983 (editor şi postfaţator) – Legende populare româneşti, Albatros, Bucureşti 

6. Amzulescu, Al. şi Carp, Paula 1964 – Cântece şi jocuri din Muscel, Ed. Muzicală, Bucureşti

7. Amzulescu, Alexandru 1967 – Balade populare româneşti, Bucureşti, E.P.L. (sau Minerva 1988)  

8. Arnold van Gennep, 1924 -  Le folklore, Paris

9. Arnold van Gennep, 1943 - Manuel de folklore francais contemporain, Tome I

10. Atlasul lingvistic român - serie nouă, vol. II, 1956, Bucureşti, E.A.R.P.R.

11. Avram, E şi Ionescu, L. şi Boşcănici, G. şi Mitulescu, M. 1998 – Domneşti-Argeş, staţiune climaterică, Editura Caligraf Activ 

12. Bîrlea, Ovidiu 1970 (vol I-1981, vol II-1983) – Folclor românesc, Bucureşti, E.A. R.S.R.

13. Bîrlea, Ovidiu 1967 - Mioriţa colindă, Revista de etnografie şi folclor, XIII

14. Biji, M. 1941 – Descălecate ardelene în Vechiul Regat în lumina recensămintelor de la 1899 şi 1930, Recensământul României, Bucureşti

15. Blaga, Lucian 1936 - Spaţiul mioritic, Bucureşti, Editura Bucovina-Toronţiu

16. Bocşe, Maria 1982 – Elemente de ştiinţă populară românească, în Istoria gândirii şi creaţiei ştiinţifice şi tehnice româneşti, Bucureşti

17. Brăiloiu, Constantin 1946 - Sur une ballade roumaine: La Mioritza, Geneve 

18. Bucur, C. 1978 – Invariantă şi variabilitate în păstoritul tradiţional. (Despre momentul apariţiei, cauzele şi caracterul transhumanţei pastorale a românilor), Cluj-Napoca

19. Buhociu, Octavian 1979 – Folclorul de iarnă, ziorile şi poezia păstorească, Bucureşti, Minerva

20. Burdun, Lucia 1935 – Balada păstorească în literatura populară, Brăila

21. Burileanu, Dim. D. şi Dumitrescu, H. 1933 - Păstoritul dintre Olt şi Jiu, Anuarul Soc. Stud. în Geogr.- Soveja, Bucureşti, an I 

22. Butură, Valeriu 1958 – Adăposturile temporare, Bucureşti

23. Butură, Valeriu 1978 – Etnografia poporului român. Cultura materială, Cluj-Napoca, Dacia

24. Butură, Valeriu 1989 – Străvechi mărturii de civilizaţie românească, Bucureşti

25. Butură, Valeriu 1992 – Cultură spirituală românească, Bucureşti, Minerva

26. Cancel, P. 1913 – Păstoritul la poporul român, în Convorbiri literare, XLVII

27. Candrea, I. A. –Păstoritul, Însemnări, Boli şi leacuri la oi, Oltenia, Cartea I, Fasc. VII

28. Candrea, I. A. 1923 –Păstorii, Junimea literară, Cernăuţi, XII

29. Candrea, I. A. şi Densusianu, Ov. 1935-1936 – Onomastica română cu privire specială la onomastica Olteniei, Universitatea din  Bucureşti, Facultatea de Litere şi Filozofie

30. Candrea, I.A. 1895 – Poreclele la români, Bucureşti, Ed. Librăriei Socec

31. Caracostea, Dumitru şi Bârlea, Ovidiu 1969 – Poezia tradiţională română. Balada poporană şi doina, Bucureşti, E.P.L.

32. Caraman, Petru 1983 – Colindatul la români, slavi şi alte popoare, Bucureşti, Minerva

33. Caraman, Petru 1997 – Descolindatul în S-E Europei, Iaşi, Editura Universităţii Alexandru Ioan Cuza 

34. Centrul Cultural al Republicii Ungare 2002 – Meşteşug şi artă populară, Bucureşti

35. Coatu, Nicoleta 1984 -  Lirică populară românească cu tematică actuală, Minerva, Bucureşti 

36. Coman, Mihai 1986-I, 1988-II – Mitologia poporului român, Bucureşti, Minerva

37. Coman, Mihai 1996 – Bestiarul mitologic românesc, Bucureşti, Ed. Fundaţiei Culturale Române

38. Conea, I. 1942 - Tota Transilvania ad nos venit, Geo-politica şi geo-istoria II 

39. Conea, I. 1943 – Villages d’Ungureni dans l’Oltenie Subcarpatique, Archives pour la Science et la Reforme Sociales, Nr. 1-4 sau B. S. G., LVIII, 1939-1940, Bucureşti

40. Conea, Vasile (Sibiel) 1966 - Mitropolia Ardealului, Sibiu, Nr. 4-6

41. Constantinescu, Nicolae 1986 –Lectura textului folcloric, Ed. Minerva, Bucureşti 

42. Constantinescu-Mirceşti 1976 – Păstoritul transhumant şi implicaţiile lui în Transilvania şi Ţara Românească, în secolele XVIII-XIX, Bucureşti, Editura Academiei

43. Crestomaţie de literatură universală 1993 - Ed. Diacon Coresi, Bucureşti 

44. Cristea-Nicolescu, G. 1971 – Doine şi balade din Argeş antologie), Piteşti

45. Cruceană, Ion 1981 – Pe Argeş în jos, pe un mal frumos. Culegere de folclor literar, Piteşti sau Bucureşti, Sport-Turism, 1990

46. Dan, Dimitrie 1923 - Stâna la românii din Bucovina. Schiţă folclorică ilustrată, Cernăuţi, Tip. Glasul Bucovinei 

47. Densusianu, Ovid 1907 – Din istoria migraţiunilor păstoreşti la poparele romanice, Bucureşti, Socec et Co., Bul. Soc. Filol. 

48. Densusianu, Ovid 1913 – Păstoritul la popoarele romanice, Bucureşti

49. Densusianu, Ovid 1966 – Flori alese din cântecele populare, Bucureşti, E.P.L.

50. Densusianu, Ovid 1966 – Viaţa păstorească în poezia noastră populară. Folclorul –cum trebuie înţeles, Bucureşti, E.P.L., 1966 sau Bucureşti, Ed. Casei Şcoalelor, 1922

51. Diaconu, I. 1930 -  Păstoritul în Vrancea, rev. Grai şi suflet, Bucureşti

52. Dima, Alexandru 1971 – Arta populară şi relaţiile ei, Bucureşti, Ed. Minerva

53. Dinulescu, N. G. 1914-1915 - Contribuţiuni la mişcarea de populaţie, anuarul de Geografie şi Antropogeografie

54. Docsănescu, N. 1981 – Valea Voievozilor, Editura Albatros

55. Donat, I. 1966 – Păstoritul românesc şi problemele sale, Studii, Bucureşti

56. Dragomir, N. 1926 – Din trecutul oierilor din Sălişte şi comunele din jur, Cluj

57. Dragomir, N. 1926 – Din trecutul oierilor mărgineni, Cluj, Lucr. Inst. De Geogr. al Univ. Cluj, vol II, Tip. Ardealul

58. Dragomir, N. 1933 – Oierii mărgineni, în Lucrările Institutului Geografic al Universităţii din Cluj

59. Dunăre, N. 1956 – Problema cercetării etnografice a păstoritului, în Ştiinţa cercetării istorice, Cluj

60. Dunăre, N. 1965-1967 – Păstoritul de pendulare dublă pe teritoriul României, Cluj

61. Dunăre, N. 1979 – Vetre etnoculturale; Mărginimea Sibiului, Bucureşti

62. Dunăre, Nicolae 1985 – Mărginenii Sibiului: civilizaţie şi cultură populară românească, Monografie, Bucureşti, E.S.E.

63. Eliade, Mircea 1980 - De la Zalmoxis la Genghis-Han, Bucureşti, E.S.E.

64. Erbiceanu 1900 - Viaţa lui Naum Râmniceanu, Discurs la Academie

65. Florescu-Florea, Bobu 1956 - Portul popular din Muscel, Bucureşti, Editura de stat pentru literatură şi artă

66. Fochi, Adrian 1964 - Mioriţa: Tipologie, circulaţie, geneză, texte, Bucureşti, E.A.R.P.R. 

67. Focşa, Marcela 1969 – Ţesăturile în arta populară românească, Bucureşti

68. Folclor poetic din Argeş 1979  Piteşti

69. Georgeoni, I. Alex. 1936 - Contribuţiuni la păstoritul din Maramureş, Bucureşti

70. Georgescu, Paul 1967 - Polivalenţa necesară. Asociaţii şi disociaţii, Bucureşti, E.P.L.
71. Grecu, Ion 2004 – Antologie de doine şi balade din Argeş-Muscel, Centrul Creaţiei Populare Argeş, Piteşti        
72. Ghelasse, I. I. şi Ancel, J. şi Popp, M. N. 1942 – Ungurenii, Bul. Soc. Rom. de Geografie 

73. Ghelasse, I.I. 1937 – Mocanii. Importanţa şi evoluţia lor social-economică în România, Bucureşti

74. Ghinoiu, Ion 1980 – Vârstele timpului, Bucureşti, Sport-turism, sau Meridiane, 1988

75. Ghinoiu, Ion 1997 – Obiceiuri populare de peste an. Dicţionar, Bucureşti, Editura Fundaţiei Culturale Române

76. Ghinoiu, Ion 1999 – Zile şi mituri. Calendarul ţăranului român 2000, Bucureşti, Editura Fundaţiei Pro

77. Ghinoiu, Ion 2001 - Panteonul românesc- Dicţionar, Ed. Enciclopedică, Bucureşti

78. Giuglea, G., Ţepelea,G., Mocanu, M. Z., Proca, O. 1969 – Argeşul în lumina toponimiei, Piteşti

79. Golopenţia, A. 1941 – A fost Transilvania în veacul al XVIII-lea ţintă sau punct de plecare de migraţii româneşti?, Geopolitica şi Geoistoria, I

80. Haşeganu, I. 1941 – Mărginenii în vieaţa economică a Transilvaniei şi a Vechiului Regat, Braşov

81. Herseni, Traian 1934 – Stâna în Munţii Făgăraşului, în revista Boabe de grâu, Bucureşti, Imprimeria Naţională. 

82. Herseni, Traian 1941 – Probleme de sociologie pastorală, Bucureşti

83. Ilie, Moise şi Horst, Klusch 1978 – Portul popular din Sibiu, Sibiu, Centrul judeţean de îndrumare a creaţiei populare şi a mişcării artistice de masă     

84. Ilinescu, Ion 1997 – Mărturii de suflet din Corbi-Argeş, Piteşti, Editura Argeş Press

85. Ilinescu, Ion 2004 – Corbi-Argeş –tradiţie şi contemporaneitate, Ed. Tiparg

86. Ionescu, C. M. 1937 – Ungurenii de la Vaideeni-Vâlcea, în Sociologie românească, II, Nr. 11-12 

87. Ionescu-Muscel, Petre 1941 – Istoria veche şi nouă a comunei Domneşti- judeţul Muscel, Bucureşti, Ed. Revista Positivă Penală 

88. Iordache, Gheorghe 1980 – Mărturii etno-lingvistice despre vechimea meseriilor poporului român, Craiova

89. Iordache, Gheorghe 1996 – Ocupaţii tradiţionale pe teritoriul României, vol IV, Ed. Scrisul românesc, Craiova

90. Iordan, Iorgu 1952 - Nume de locuri româneşti în R. P. R., Bucureşti, vol. I

91. Iordan, Iorgu 1963 – Toponimie românească, Bucureşti, Ed. Acad. R.P.R.

92. Iorga, Nicolae 1904 – Istoria industriilor la români, VII, Bucureşti

93. Iorga, Nicolae 1910 – Balada populară română. Originea şi ciclurile ei, Vălenii de Munte

94. Ispas, Sabina 1985 – Lirica de dragoste (IV vol.), E.A., Bucureşti

95. Ispas, Sabina 2003 –Cultură orală şi informaţie transculturală, E.A. Bucureşti

96. Istoricul Parohiei Corbi-Argeş,  manuscris, 1977

97. Kubijovyc, V. I. 1934 - Păstoritul în Maramureş, Bul. Soc. Rom. Reg. de Geogr. Bucureşti, Tom LIII

98. Latiş, V. 1993 - Păstoritul în Munţii Maramureşului, Baia Mare, Ed. Marco Condor

99. Marian, Simion Florea 2001 - Sărbătorile la români. Studiu etnografic I, II, III, Ed. Grai şi suflet- Cultura naţională, Bucureşti 

100. Maior, Gh. 1935 – Ceva din istorie în legătură cu oierii. Stâna Poiana Sibiului, Sibiu

101. Marinescu, G. 1923 - Câteva observaţiuni asupra stânelor din Parâng, B. S. R. R. G. Bucureşti, Tom VI

102. Marinescu, Marina 1975 – Arta populară românească. Ţesături decorative, Cluj-Napoca

103. Martonne, Em. 1904 - La vie pastorale et la transhumance dans les Karpates meridionales; leur importance geographique et historique, Laipzig

104. Martonne, Em. 1912 – Viaţa păstorească din Carpaţii Români, în Convorbiri literare, XLVI, Bucureşti (Conferinţă)  

105. Mehedinţi, Simion 1920 – Caracterizarea etnografică a unui popor prin munca şi uneltele sale. Discurs rostit la 6 maiu 1920 în şedinţa solemnă, Bucureşti, Institutul de arte grafice „Convorbiri literare”

106. Meteş, Ştefan 1925 – Păstori ardeleni îm Principatele Române, Biblioteca Semănătorul, Editura Librăriei Diecezane din Arad sau Cluj, 1925, Anuarul Instit. De Ist. Naţ. Cluj, Tip. Ardealul 

107. Meteş, Ştefan 1935 – Situaţia economică a românilor din Ţara Făgăraşului, Cluj

108. Meteş, Ştefan 1977 – Emigrări româneşti din Transilvania în secolele XIII-XX, Bucureşti, E.S.E. sau Bucureşti, E.S., 1971

109. Moise, Ion (coordonator) 2000 – Localităţile judeţului Argeş, Piteşti 

110. Moise, Ion 1992 – Toponimie argeşeană, Piteşti, Editura Calende

111. Moisil, I. 1929 – Românii ardeleni din Vechiul Regat şi activitatea lor până la Războiul întregirii neamului, Bucureşti

112. Moisil, Iuliu 1932 - Românii din vechiul Regat şi dragostea lor pentru Ardeal, Arhiva Someşană, Năsăud, Nr. 16

113. Morariu, Tiberiu 1937 – Viaţa pastorală în Munţii Rodnei, Bucureşti, Societatea Regală Română de Geografie

114. Moscovici, Serge 1979 – Psychologie des minorites actives, Paris, PUF, 1979

115. Muntean, N. 1935 – Noi zări pentru oieri şi oierit, Sibiu, Tiparul Vestemean

116. Muşlea 1925 - La mort-mariage, une particularite du folklor balcanique, în Melange de l’ecole roumaine en France, Paris 

117. Muşlea-Bârlea, Ov. 1970 – Tipologia folclorului, Bucureşti, Minerva 

118. Nanu, Dimitrie 1973 – Din literatura populară argeşeană, Piteşti

119. Nicolau, Adrian (coord.) 1996 - Psihologie socială. Aspecte contemporane, Collegium Polirom, Iaşi 

120. Nicolau, Irina 1998 – Ghidul sărbătorilor româneşti, Bucureşti, Humanitas

121. Niculiţă-Voronca, Elena 1998 - Datinile şi credinţele poporului român, Ed. Saeculum I. O., Bucureşti   

122. Nistor, I. 1942 – Emigrările de peste munţi, Anuarul Academiei Române, Tom XXXVII, Mem. Secţ. Ist. S. II 

123. Nistor, I. 1942 – Ungurenii în Dacia Carpatină, Bucureşti, Imprimeria Naţională

124. Noica, Constantin 1993 – Modelul cultural european, Bucreşti, Humanitas 

125. Opreanu, S. (1928, 1929), 1931 - Contribuţiuni la transhumanţa din Carpaţii Orientali, Cluj, Lucr. Inst. De Geogr. al Univ. Cluj, vol IV 

126. Oprescu, Nelu - Chipurile Nucşoarei. Monografia comunei Nucşoara din judeţul Argeş, manuscris

127. Pamfile, Teodor 1997 – Sărbătorile de vară la români, Bucureşti, Socec

128. Pamfile, Tudor 1910 – Industria casnică la români. Trecutul şi starea ei astăzi, Bucureşti, Tipografia Cooperativa

129. Pamfile, Tudor 2000 - Mitologie românească, Ed. Grai şi suflet- Cultura Naţională, Bucureşti 

130. Panaitescu, P. N. 1936 – Însemnătatea economică a mocanilor în istoria Ţării Româneşti, Istoria Arte Grafice, Cluj 

131. Panaitescu, P. P. 1969 – Introducere în istoria culturii româneşti, Bucureşti

132. Papahagi, Tache 1928 – L’ image d’ etnographie roumaine, Bucureşti, Cultura Naţională

133. Papahagi, Tache 1967 – Poezia lirică populară, E.D.P., Bucureşti

134. Paşca, Ştefan 1936 - Nume de persoane şi nume de animale în Ţara Oltului, Acad. Rom., Studii şi Cercetări, XXVI, Bucureşti

135. Păcală, V. 1915 – Monografia comunei Răşinariu, Sibiu 

136. Perpessicius 1983 - Menţiuni critice, Bucureşti, Minerva (în Opere) 

137. Pop, Aug. Z. N. 1965 – Din istoria culturii argeşene, Piteşti

138. Pop, Dumitru 1999 (1976) – Obiceiuri tradiţionale româneşti, Bucureşti, Univers

139. Pop, Mihai şi Ruxăndoiu, Pavel, 1976, (1978, 1991) – Folclor literar românesc, Bucureşti 

140. Popa, C. 1978 – Problema păstoritului prezentată în Muzeul Tehnicii Populare, Sibiu

141. Popescu, Alexandru 1986 – Tradiţii de muncă româneşti: în obiceiuri, folclor, artă populară, Bucureşti, E.S.E.

142. Popescu-Neveanu, P., Zlate, M., Creţu, T., 1990, Psihologie, E. D. P., Bucureşti

143. Popp, Mara N. 1932 – Ciobănia la ungurenii din dreapta Oltului, Extras din Buletinul Societăţii Române de Geografie, Bucureşti, Tom LI

144. Popp, Mara N. 1933 – Contribuţiuni la viaţa pastorală din Argeş şi Muscel, Originea ungurenilor, în Buletinul Societăţii Române de Geografie, 1934, Bucureşti, M. Of. Imprimeria Naţională, vol. II 

145. Popp, Mara N. 1942 – Ungurenii, în Buletinul Societăţii Regale de Geografie, Bucureşti, LXI

146. Precup, Emil 1926 - Păstoritul în Munţii Rodnei, Cluj, Biblioteca Dacoromania, Nr. 3

147. Prodan, D. 1944 – Teoria imigraţiei românilor din Principatele Române în Transilvania în veacul al XVIII-lea, Sibiu

148. Radu, Gh. 1935 – Contribuţiuni la studiul stânilor din România, Bucureşti, Tipografia I. N. Copuseanu

149. Râmneanţu, P. 1935 – Cercetări asupra originii etnice a populaţiei din S-E Transilvaniei pe baza compoziţiei serologice a sângelui, în Buletinul Eugenic Biopolitic 

150. Râmneanţu, Petru 1946 – Problema iradierii românilor din Transilvania în Principatele Române, Cluj, Tiparul Cartea românească

151. Rădulescu-Codin, C. 1922 – Muscelul nostru. Comuna Corbi şi locuitorii săi, Tipografia Câmpulung

152. Rădulescu-Codin, C. 1929 – Literatură, tradiţii şi obiceiuri din Corbii Muscelului, Bucureşti, Atelierele grafice

153. Revista de Etnologie şi Folclor  2001 – Sărbători şi obiceiuri, I, Oltenia, Bucureşti, Editura Enciclopedică

154. Robea, Mihai 1980 – Folclorul poetic din Stroeşti-Argeş, Societatea Cultural-Ştiinţifică Stroeşti-Argeş, Bucureşti

155. Rusu, I. I. 1958 – Din trecutul păstoritului românesc, în Anuarul Muzeului Etnografic al Transilvaniei pe anii 1957, 1958, Cluj 

156. Simion, Florea Marian 1994 – Sărbătorile la români, Bucureşti, Editura Fundaţiei Culturale Române

157. Slătineanu, Barbu 1972 – Studii de artă populară, Bucureşti, Minerva

158. Someşan, L. 1933 – Viaţa pastorală, Bucureşti

159. Someşan, L. 1934 - Viaţa pastorală în Munţii Călimani, Bucureşti, M. Of. Imprim. Naţională, sau B. S. R. R. G., Bucureşti, 1933, vol. LII

160. Sotropa, V. 1932 - Bejenii în secolul al XVII-lea, Arhiva Someşană, Năsăud

161. Stahl, Paul Henri şi Constantin, Marin 2004 - Meşterii ţărani români, Ed. Tritonic, Bucureşti

162. Stancu, Constantin 1978 – Soarele şi Luna. Culegere de balade, cântece de dragoste şi dor din judeţul Argeş, Bucureşti, Litera

163. Stancu, C-tin 1983 – Dorna dorului, Bucureşti, Ed. Litera. 1983

164. Stancu, C-tin şi Panţiru, Vasile 2000 – La fântâna dorului. Folclor din Argeş şi Ţara Dornelor, Piteşti, Ed. Tip-Naste

165. Stoica, Georgeta şi Doagă, A. 1977 - Interioare româneşti. Ţesături şi cusături decorative, Bucureşti 

166. Stoica, Georgeta şi Horşia, Olga 2001 – Meşteşuguri artistice tradiţionale, Ed. Enciclopedică, Bucureşti

167. Stroe I., Stroe S. 2002 – Sus în cercănel de lună- folclor literar din Vlădeşti-Muscel, Ed. Paralela 45, Piteşti 

168. Stroe I. şi Stroe S. 2005 – Obiceiuri de peste an din judeţul Argeş, Ed. Paralela 45, Piteşti

169. Şandru, I. şi Brânzeu, F. 1934 – Printre ciobanii din Jina, Bucureşti

170. Teodorescu, I. 1943 – Consideraţiuni asupra grupelor de sânge şi determinarea indicelui biologic al rasei la locuitoii din judeţul Muscel, în Revista Ştiinţelor Medicale, XXXII, Nr. 7-8

171. Terzea Ofrim, Lucia 2002 – Ce mi-e drag nu mi-e urât. O antropologie a emoţiei, Bucureşti, Ed. Paideia, Colecţia Ştiinţe Sociale 

172. Toma, Dolores 1996 - Histoire des mentalites et cultures francaises, Ed. Univ. din Bucureşti

173. Ţintatu-Comănescu, Elena Cremona 2003 - Reproş sau antidot la uitare, Jurnal de Argeş, Nr. 3-9, septembrie, Piteşti

174. Udrescu, Dumitru 1965 – Vers şi cântec de pe Argeş, Piteşti

175. Udrescu, Dumitru 1974 – De pe plaiuri argeşene, Piteşti 

176. Ungureanu, Gheorghe – Toponimie. Lucrare de grad, manuscris

177. Ungureanu, Gheorghe şi Hera, Nicolae 1984 – Satul Stăneşti- judeţul Argeş- Monografie, Bucureşti, Ed. Litera

178. Urechia, V. A. - Notiţe despre slobodii, Anuarul Acad. Rom. Mem. Secţ, Ist. 

179. Varagnac, Andre 1948 - Civilisation traditionelle et genres de vie, Paris

180. Vasiliu, D. A. 1942 - Sufletul românului în credinţe, obiceiuri şi datine-Cercetări de folklor, Bucureşti, Bucovina  

181. Veress 1927 – Păstoritul ardelenilor în Moldova şi Ţara Românească, în Anuarul Academiei Române Memoriile Secţiei Istorie (până la 1921), Bucureşti, Cultura Naţională, S III, T VII

182. Vianu, Tudor 1996 - Estetica, Bucureşti, Orizonturi sau Bucureşti, E.P.L., 1968
183. Vidal de la Blache, Paul 1936 - Principes de Geographie humaine, Paris

184. Vlăduţiu, Ion 1964 – Noţiunea de mocan în păstoritul românesc, Bucureşti

185. Vlăduţiu, Ion 1969 – Contribuţii la cunoaşterea structurii sociale a păstoritului transhumant în secolul al XIX-lea, Bucureşti

186. Vlăduţiu, Ion 1973 – Etnografia românească. Istoric. Cultura materială. Obiceiuri, Bucureşti, E.S.

187. Vlăduţiu, Ion 1981 – Creatori populari contemporani din România, Bucureşti, Sport-Turism

188. Vrabie, Gheorghe (1970 E.A.R.S.R.) 1922 – Folclorul. Obiect, principii, metodă, categorii, Bucureşti, Editura Casei Şcoalelor

189. Vrabie, Gheorghe 1966 – Balada populară română, Bucureşti, E.A.R.S.R.

190. Vrabie, Gheorghe 1978 – Retorica folclorului. Poesia,  Bucureşti, Minerva

191. Vrabie, Gheorghe 1984 – Poetica Mioriţei. Studiu stilistic, Bucureşti, E.A.R.S.R. 

192. Vrabie, Gheorghe 1990 – Din estetica poeziei populare române.Anailze stilistice şi literare, Bucureşti, Albatros 

193. Vuia, R. 1922 – Câteva observaţiuni şi constatări asupra păstoritului şi asupra tipurilor de case la români, Cluj, LIGUC

194. Vuia, Romulus 1964 – Tipuri de păstorit la români. (secolul XIX, începutul secoluluiXX), Bucureşti
195. Vulcănescu, Romulus 1970 – Etnologie juridică, Bucureşti, E.A.R.S.R.  
196. Zane, Rodica 2004 – Codul poetic al colindelor: Principii de codificare, Ed. Univers, Bucureşti
                             DICŢIONARE

1. Bonte, Pierre şi Izard, Michel 1999 - Dicţionar de etnologie şi antropologie Iaşi, Polirom

2. Candrea, I. A. şi Densusianu, Ov. 1914 (1907) – Dicţionar etimologic al limbii române. Elemente latine, Bucureşti, Atelierele Grafice Socec et. Comp. S.A. (reeditare 2003, Paralela 45)

3. D.E.X. 1975, 1984, (1998, Bucureşti, Univers Encilopedic), I. Coteanu (coord), Bucureşti, Ed. Acad. R.S.R.

4. D.L.R. 1990, Iorgu Iordan, Bucureşti, Ed. Acad. Rom.

5. D.L.R. al fostei Academii Române, 1907-1944, Sextil Puşcariu –coordonator (literele A-L)

6. D.L.R. seria nouă, 1966-1980, Ed. Acad. R.S.R.

7. Dicţionar al limbii române vechi, 1926 – Bucureşti, Cultura orală

8. Dicţionar al literaturii franceze, 1972, Bucureşti, Ed. Ştiinţifică

9. Dicţionar de termeni literari, Ed. Acad. R.S.R., Bucureşti, 1976

10. Dicţionarul geografic al României, 1898-1902, vol. I-V, Bucureşti

11. Kernbach, Victor 2004 – Dicţionar de mitologie generală, Bucureşti, Albatros

12. Ionescu, Cristian 2004 – Dicţionar de onomastică, Bucureşti, Elion

13. Iordan, Iorgu (Graur, Al. şi Coteanu, I) 1913 – Dicţionarul Limbii Române, Bucureşti, Librăria Socec et Comp. şi C. Sfetea (litereleM-Z)

14. Iordan, Iorgu 1983 – Dicţionar al numelor de familie româneşti, Bucureşti, E.S.E.

15. Papahagi, Tache 1979 – Mic dicţionar folcloric. Spicuiri folclorice şi etnografice comparate, Bucureşti, Minerva

16. Stoica, Georgeta şi Petrescu, Paul 1997 – Dicţionar de artă populară, Ed. Enciclopedică

17. Şăineanu, Lazăr 1997, (1998) – Dicţionar universal al limbii române: 7700 de articole, Iaşi, Mydo Center
18. Vulcănescu, Romulus 1979 – Dicţionar de etnologie. Terminologie. Personalităţi, Bucureşti, Albatros
                                                  CUPRINS

Cap.I INTRODUCERE

A. PREZENTARE

B. ARGUMENTARE

ORDINEA  MATERIALĂ  (PRACTICĂ)

Cap.II EMIGRAREA  UNGURENILOR
                          a) Teza emigrării (etapizare)

                          b)Grupa Jina-Vaideeni-Corbi

Cap.III ATESTAREA (istoricul localităţilor, vechime, nume, asimilare şi rezistenţă)

                          a) Nucşoara

                          b) Corbi

                          c)Stăneşti

                          d)Domneşti

Cap.IV ADAPTAREA 

Importanţa cadrului natural (aşezare geografică, relief, climă)


                 a)Nucşoara

                          b)Slatina

                          c)Corbi

                          d)Stăneşti

                          e)Domneşti

Cap.V MĂRCI FUNCŢIONALE  (UTILITARE)

Obiceiuri şi sărbători pastorale – Studiu comparativ

                         a)Calendar popular- Calendar pastoral

                         b)Obiceiuri la formarea şi desfacerea turmei

                         c)Practici rituale (stropirea, afumarea, ramura verde, numărarea, ban la muls, ouă roşii, spartul oalei…)

                         d)Petreceri

                         e)Nedeile

                         f)Focul viu

                         g)Meteorologie

                         h)Farmece bune

                         i) Între magie şi credinţă 

                         j)Alte interdicţii în enclava pastorală Corbi 

                         k)Târguri zonale şi sărbători în enclava culturală Corbi

Cap.VI LAITMOTIVUL UNEI VIEŢI - PĂSTORITUL (ancheta etno-zoologică, studiu de caz)

A. Păstoritul corbenilor 

                        a)Stâna



       b)Strunga


                        c)Prelucrarea laptelui

                        d)Prepararea cărnii

                        e)Prelucrarea lânii

                        f)Patologie (simptomatologie şi terapeutică)

                        g)Marcarea 

                        h)Tipologie (denumiri)

                        i)Alte aspecte ale activităţii pastorale (iernat, vărat, ierarhia ciobanilor, aspecte economice- arvunitul, strigăte, castrare, reproducere, împodobire, selecţie, culcare, jupuire, interdicţii culinare, clopote, animale auxiliare, zicale)

         B. Dinamica lexicului pastoral - Reluarea anchetei din Atlasul lingvistic român (serie nouă), vol.II, 1956

         C. Resemantizare - Recontextualizare             

Cap. VII INTERDEPENDENŢĂ  PROFESIONALĂ

Comunităţile învecinate

                          a)Rudarii

                          b)Fierarii

ORDINEA IDEALĂ  (ESTETICĂ)

Cap.VIII MĂRCI IDENTITARE

                          a)Toponimia ca notă specifică a unei colectivităţi

                          b)Onomastica- element individualizator şi element conex

                          c)Portul- între Mărginime şi Muscel

                          d)Vorbirea- element definitoriu al colectivităţii pastorale

Cap.IX MĂRCI  ESTETICE  


A. Teme şi motive pastorale în repertoriul folcloric neritual al zonei
                        a)Motive epice

                        b)Motive lirice

                        c)Disponibilităţi sintactico-semantice ale motivelor pastorale

C. Colindatul- Colindele pastorale 

Cap. X ÎN LOC DE CONCLUZII

                       a)Vestigii

                       b)Europenizare

                       c)Considerente finale

Cap. XI CORPUS  DE  TEXTE 

 a)Balade pastorale şi cântece ciobăneşti din Argeş

 b)Texte pastorale epice din Corbi

 c)Texte pastorale lirice din Corbi

 d)Colinde pastorale

 e)Strigăturile ciobanilor

 f)Vorbirea din Corbi

 g)Legende pastorale din Corbi 

Cap.XII GLOSAR DE TERMENI PASTORALI - ETIMOLOGIE


NOMENCLATOR – RUDARII


NOMENCLATOR - FIERARII

INDICE DE INFORMATORI


BIBLIOGRAFIE


CUPRINS                              

PAGE  
3

